Uitstaande verslae vertraag Mafe-saakDie saak teen Zandile Christmas Mafe is vir ses weke lank uitgestel. (Foto: Gianluigi Guercia/AFP) Zandile Christmas Mafe, die vermeende brandstigter wat glo verantwoordelik is vir die reuseskade wat aan die parlementêre kompleks in Kaapstad aangerig is, se saak is vir ses weke uitgestel nadat die staat gevra het vir tyd om uitstaande ondersoekwerk af te handel. Mafe se aansoek om borgtog is vroeër vandeesmaand van die hand gewys nadat hy op 2 Januarie in hegtenis geneem is. Adv. Mervyn Menigo, staatsaanklaer, het aan die Kaapstadse landdroshof gesê verskeie forensiese verslae is nog uitstaande. “Ons ondersoekspan wag vir strukturele ingenieurs om te sê of die nuwe Nasionale Vergadering-gebou veilig is vir hulle om met hul ondersoek te begin,” het Menigo gesê. “Die span moet nog Mafe se selfoonontleding afhandel om te bepaal of nog mense betrokke was. Sekere leidrade moet opgevolg word, ŉ finale gedetailleerde verslag oor die videomateriaal is nog uitstaande en die ontleding van sy klere moet nog afgehandel word om vas te stel of daar enige brandversnelmiddel was.” Die staat het vir ŉ twee maande lange uitstel gevra. Mafe se regsverteenwoordiger, adv. Nikiwe Nyathi, het hierteen beswaar gemaak en drie weke voorgestel vir die ondersoek om afgehandel te word. Sy het aan die hof gesê dat Mafe steeds beoog om teen sy onsuksesvolle borgtogaansoek in die Kaapstadse hooggeregshof te appelleer en dat die verdediging steeds wag vir die hofrekord van die aansoek. Volgens die staat is drie weke egter hopeloos te min vir die omvang van die werk wat nog gedoen moet word. Hy sê die vergadersaal moet eers veilig verklaar word voor die ondersoekspan met hul werk kan aangaan. Landdros Ronel Olivier het die staat gelyk gegee en die saak tot 25 Maart vir verdere ondersoek uitgestel. Mafe staan tereg op aanklagte van huisbraak met die doel om terreur en brandstigting te pleeg, en terreur, brandstigting en diefstal. Die staat het vroeër aangevoer die motief vir die brand by die parlement spruit uit Mafe se “diepgewortelde politieke, ideologiese en filosofiese oortuigings” en sy wrewel teenoor die Suid-Afrikaanse regering.